钦定古今图书集成/明伦汇编/氏族典/第384卷 > 李士谦
## 钦定古今图书集成/明伦汇编/氏族典/第384卷 > 李士谦

按《隋书李士谦传》：“士谦字子约，赵郡平棘人。髫龀丧
父，事母以孝闻。母曾呕吐，疑为中毒，因跪而尝之。伯
父玚深所嗟尚，每称曰：‘此儿吾家之颜子也’。年十二，
魏广平王赞辟开府参军事。后丁母忧，服阕，舍宅为
伽蓝，脱身而出，诣学请业，遂博览群籍，兼善天文术
数。齐吏部尚书辛术召署员外郎，赵郡王叡举德行”，
皆不就。隋有天下，毕志不仕。家富于财，躬处节俭，每
以振施为务。有兄弟分财不均，至相阋讼。士谦闻而
出财，补其少者，令与多者相埒。兄弟愧惧，更相推让，
卒为善士。有牛犯其田者，士谦牵置凉处饲之，过于
本主。望见盗刈其禾黍者，默而避之。出粟数千石，以
贷乡人。值年糓不登，债家无以偿，皆来致谢。士谦曰：
“吾本图振赡，岂求利哉！”悉召债家，设酒食，对之燔契，
曰：“债了矣，幸勿为念也。”他年又大饥，士谦罄竭家赀，
为之糜粥，赖以全活者万计。士谦善谈元理，尝有客
不信佛家应报之义，士谦喻之曰：“积善馀庆，积恶馀
殃，高门待封，扫墓望丧，岂非休咎之应邪？《佛经》云：‘轮
转五道，无复穷已’。”此则贾谊所言“千变万化，未始有
极，忽然为人”之谓也。佛道未东，而贤者已知其然矣。
开皇八年，终于家。赵郡士女闻之，莫不流涕曰：“我曹
不死，而令李参军死乎！”会葬者万馀人，乡人李景伯
等相与树碑于墓。